રાવણ બોલ્યો, ‘તું ખૂબ ડરપોક છે. જેની હું જરા પણ પરવા કરતો નથી તેનાથી તું આટલી બધી ડરે છે ?’ રાણીએ કહ્યું, ‘કાલ સવારમાં હું આપને ધર્માત્મા રાજા ચક્રવેણનો પ્રભાવ બતાવીશ.’ સવાર થતાં જ મંદોદરી અભિમાની રાવણને મહેલની અગાશીમાં લઈ ગઈ. ત્યાં તે રોજ કબૂતરોને ચણ નાખતી. ખૂબ જ કબૂતરો આવતાં. મંદોદરીએ દાણા ચણતાં પક્ષીઓને કહ્યું, ‘તમને રાજા રાવણની આણ છે. ખબરદાર, દાણા ન ચણશો.’ પરંતુ પક્ષીઓ તો દાણા ચણતાં જ રહે છે. રાવણે કહ્યું, ‘મૂર્ખી ! બિચારા આ પક્ષીઓ શું સમજી શકે ?’ આ સાંભળી મંદોદરી બોલી, ‘હવે આપ રાજા ચક્રવેણનો પ્રભાવ જુઓ.’ પછી તેણે પક્ષીઓને કહ્યું, ‘સાવધાન ! તમને રાજા ચક્રવેણની આણ છે. કોઈ દાણા ચણશો નહીં.’ આ સાંભળતાંની સાથે જ બધાં જ પક્ષીઓએ દાણા ચણવાનું બંધ કરી દીધું. તેમાં એક કબૂતર બહેરું હોવાથી કશું સાંભળી શકતું નહોતું. આથી તેણે દાણો ઉઠાવ્યો, પણ એટલામાં જ તેનું ગળું તૂટીને નીચે પડ્યું. રાવણે કહ્યું, ‘મંદોદરી ! આમાં તમારી કંઈક ચાલાકી અથવા માયા છે. નહીં તો આ પક્ષીઓ બિચારાં શું સમજે ?’ આ પ્રમાણે કહી રાણી મંદોદરીની વાત ઉડાવી દઈ રાવણ રાજસભામાં ચાલ્યો ગયો.